બીજે દિવસે સવારે કુમારાકોમથી ત્રિવેન્દ્રમ જવા નીકળ્યા. આ અંતર ૧૬૫ કી.મી. છે. ત્રિવેન્દ્રમ તેના કોવાલમ તથા અન્ય બીચો અને પદ્મનાભસ્વામીના મંદિર માટે પ્રખ્યાત છે. અમે સીધા પહોંચ્યા કોવાલમ બીચ. કોવાલમ બીચ, દુનિયાના જાણીતા સમુદ્રતટોમાંનો એક છે. અહીંની પોચી ઝીણી રેતીને લીધે ચાલવાનું સારું ફાવે છે. સમુદ્રના કિનારા આગળનાં છીછરાં પાણી અને ધીમે ધીમે વધતી ઊંડાઈને કારણે પાણીમાં ઉતરવામાં, નહાવામાં અને મસ્તી કરવામાં જોખમ નથી. આથી આ બીચની મઝા માણવા ઘણા પ્રવાસીઓ આવતા હોય છે. અમે પાણીમાં ઉતર્યા, નાહ્યાં અને દૂરથી આવતાં મસમોટાં મોજાંના પ્રવાહમાં અથડાતા રહ્યાં, ખૂબ મઝા આવી. કોવાલમ બીચ મન ભરીને માણ્યો. પછી ત્યાંથી આશરે એક કી.મી. દૂર આવેલા લાઈટહાઉસ બીચ પર ગયા. આ બીચ પણ ઘણો જ સરસ છે. અહીં પણ ખૂબ મોટાં મોજાં ઉછળે છે. દૂર એક દીવાદાંડી દેખાય છે.